גאווה ודעה קדומה וזומבים

גאווה ודעה קדומה וזומבים (באנגלית: Pride and Prejudice and Zombies) הוא רומן סאטירי מאת סת' גראהם-סמית שיצא לאור בשנת 2009. הרומן הוא שילוב סאטירי בין הרומן הקלאסי "גאווה ודעה קדומה" מאת ג'יין אוסטן (1813) לבין מאפיינים של ספרות זומבים מודרנית. אוסטן רשומה ככותבת-משותפת ברומן.

הספר ראה אור באפריל 2009 בהוצאת "Quirk Books", ובאוקטובר 2009 יצאה לאור מהדורת דלוקס שכללה איורים צבעוניים וקטעים נוספים.

בשנת 2016 עובד הרומן לסרט קולנוע בכיכובם של לילי ג'יימס וסם ריילי.

 רקע 

עורך ההוצאה "Quirk Books", ג'ייסון רקולאק, פיתח את הרעיון לרומן לאחר שהשווה בין רשימת דמויות פופולריות בתרבות גיקים – כגון נינג'ות, פיראטים, זומבים וקופים – לבין רשימת ספרים שזכויות היוצרים עליהם פגו, ובהם "מלחמה ושלום, "החטא ועונשו" ו"אנקת גבהים". הוא העביר את הפרויקט לידי הסופר סת' גראהם-סמית.

גראהם-סמית החל לעבוד על טקסט המקור של אוסטן, תוך שהוא מוסיף אלמנטים של זומבים ונינג'ות; דבר שהוביל לפיתוח עלילה מקבילה. לדבריו, הספר המקורי התאים במיוחד לעיבוד בז'אנר אימת הזומבים: 

בתחילת שנת 2009 זכה הרומן לחשיפה נרחבת בזכות בלוגים, כתבות עיתונאיות, תוכניות רדיו כמו NPR ופודקאסטים. בעקבות התעניינות זו, החליטה ההוצאה להגדיל את מהדורת ההדפסה הראשונית מ-12,000 ל-60,000 עותקים, ואף הקדימה את תאריך הפרסום ל-1 באפריל 2009.

 עלילה 
200px|ממוזער|שמאל|עטיפת הרומן, שעוצבה על ידי אריק "דוגי" הורנר, היא גרסה "מזומבּת" לציור של מרשה פוקס מאת ויליאם ביצ'י.
באנגליה של תחילת המאה ה-19, מתפשטת מגפת זומבים המאיימת על שלום הממלכה. בעוד הארץ שרויה תחת איום מתמשך, גברת בנט שואפת לשדך את חמש בנותיה לבעלים עשירים ובעלי מעמד. היא שולחת אותן לנשף מקומי שבו נוצר קשר ראשוני בין בתה הבכורה, ג'יין, לבין מר בינגלי. במהלך הנשף תוקפים זומבים את האורחים, אך האחיות בנט, שאומנו באמנויות לחימה, מגינות על הנוכחים.

ג'יין מוזמנת לביקור בבית משפחת בינגלי, וכתוצאה מהתעקשות אמה, נוסעת לשם רכובה על סוס ונפצעת בתקיפת זומבים. אליזבת מצטרפת אליה. במהלך השהות שם, היא מתעמתת לעיתים עם חברו הקרוב של מר בינגלי, מר דארסי, אשר מתנהג בגסות רוח. מאוחר יותר, מארח בינגלי נשף נוסף, שם מבקשת אליזבת להבין את יחסו של דארסי – ובמקביל נמשכת לחייל בשם ג'ורג' ויקהם, הטוען כי דארסי פגע בו וגזל את ירושתו.

מר קולינס, בן דודה של אליזבת ויורש אחוזת לונגבורן, מציע לה נישואין אך נדחה. הוא נושא במקום זאת את חברתה הטובה, שרלוט, שלקתה במגפה ומסתירה את מצבה. ג'יין נכזבת לגלות שבינגלי עזב את האזור מבלי להתוודות על רגשותיו כלפיה, ובעידוד משפחתו שואף לשאת את אחותו של דארסי.

אליזבת מתמלאת כעס כשמתברר לה שדארסי היה אחראי להתרחקותו של בינגלי מג'יין. כשהוא מציע לה נישואין, היא דוחה אותו – והדבר מתפתח לקרב פיזי בו דארסי נפצע. לאחר מכן הוא מוסר לה מכתב המבהיר את מניעיו: הוא חשש שג'יין נגועה במגפה, ומסביר כי טענותיו של ויקהם הן שקריות. אליזבת מתחילה לפקפק בשיפוטה, ודארסי מבין שעליו לשנות את דרכיו.

במהלך טיול משפחתי פוגשת אליזבת שוב את דארסי, שנלחם בזומבים ומותיר עליה רושם חיובי. בהמשך הם מבלים זמן יחד, ונדמה שהקשר ביניהם מתחזק. אך אז נודע כי אחותה הצעירה, לידיה, ברחה עם ויקהם. דארסי נחלץ לעזרת המשפחה ומשלם את חובותיו של ויקהם ודמי הנדוניה, ובכך מציל את כבוד משפחת בנט.

מר בינגלי חוזר ומחדש את יחסיו עם ג'יין. אליזבת, שמעוניינת לחדש את הקשר עם דארסי, מתמודדת עם התנגדות מצד דודתו, ליידי קתרין, אשר דורשת ממנה להתרחק. השתיים נלחמות בדו-קרב, בו אליזבת מנצחת. היא חומלת על יריבתה – ומעשה זה מרשים את דארסי, ששב אליה. השניים נישאים ומתחילים את חייהם המשותפים – ככל שאפוקליפסת זומבים מתמשכת מאפשרת.

 ביקורת 
המגזין "אנטרטיינמנט ויקלי" העניק לספר ביקורת חיובית, עם ציון A−. גם כתב העת "Library Journal המליץ על הספר כמתאים ל"כל אוסף ספרות פופולרית". האתר "The A.V. Club" שיבח את הספר ונתן לו ציון A, תוך ציון כי "מה שמתחיל כגימיק מסתיים בהערכה מחודשת לשפה, לדמויות ולמצבים שיצרה אוסטן". לעומת זאת, מבקרת "הניו יורקר", מייסי הלפורד, ביקרה את השילוב בין כתיבתה של אוסטן לזו של גרהאם-סמית, אותו תיארה כ"אסון של ממש". אף שהכירה בכך שהעיבוד מצביע אולי על תמות חבויות של "איום ומסתורין" ביצירה המקורית, היא תקפה את סגנונו של גרהאם-סמית כדל ערך.

נכון ל-19 באפריל 2009 דורג הספר במקום השלישי ברשימת רבי־המכר של "הניו יורק טיימס". באותו היום, עלה בדירוג המכירות של amazon.co.uk מהמקום ה־300 למקום ה־27. עוד בטרם יצא לאור בבריטניה, נדרש להדפיס מהדורה שנייה.
 עיבודים 
 רומן גרפי 
במאי 2010 יצא לאור רומן גרפי בשם "Pride and Prejudice and Zombies: The Graphic Novel" בהוצאת "Del Rey / Random House", עם טקסט שעובד בידי טוני לי ואיורים מאת קליף ריצ'רדס.

באוקטובר 2011 יצאה גם גרסה אינטראקטיבית בפורמט ספר אלקטרוני שפותחה על ידי חברת PadWorx Digital Media.
 משחק 
ביוני 2010 הושקה אפליקציה לסמארטפונים המבוססת על הספר, שתוארה על ידי מפתחיה כחוויה המשלבת בין "קרבות זומבים מרהיבים לעלילה רומנטית מרגשת".
 סרט קולנוע 

כבר בפברואר 2009 דווח בעיתון The Sunday Times כי בהוליווד מתנהל מרוץ לרכישת זכויות העיבוד הקולנועי לספר. באירוע חתימות שנערך ב-23 באפריל 2009 באוניברסיטת מדינת קליפורניה בפולרטון, מסר גרהאם-סמית כי הזכויות לספר נרכשו באופן רשמי על ידי אולפן הוליוודי מרכזי, שמו לא נחשף.

חברת "סרטי ליונסגייט" תכננה בתחילה לממן ולהפיץ את הסרט, כשלתפקיד הראשי לוהקה השחקנית נטלי פורטמן. אולם בהמשך פרשה מהמשחק ונותרה בצוות ההפקה כמפיקה בפועל. דייוויד או. ראסל נבחר תחילה לביים את הסרט, אך עזב את הפרויקט עקב אילוצי לוח זמנים. גם מייק וייט, שהוזמן לביים אחריו, פרש בינואר 2011 מסיבות דומות. קרייג גילספי חתם על חוזה לבימוי הסרט באפריל 2011, אך עזב אף הוא באוקטובר 2011.

ב-2 במאי 2013 אישרה השחקנית לילי ג'יימס כי הפקת הסרט עדיין בעיצומה, והודיעה כי תגלם את אליזבת. בנוסף נמסר כי הבמאי בר סטירס ישמש כגורם מוביל בהפקה. ב-4 באוגוסט 2014 נמסר כי הצילומים יחלו בספטמבר, וכי לצדה של ג'יימס יככבו סם ריילי, בלה היתקוט, ג'ק יוסטון, דאגלס בות', מאט סמית', וכן צ'ארלס דאנס ולנה הידי. חברת "Screen Gems" רכשה את זכויות ההפצה בארצות הברית.

הסרט יצא לאקרנים ב־5 בפברואר 2016. הביקורות כלפיו היו מעורבות, והוא נחל כישלון קופתי, כאשר הכנסותיו עמדו על 16.4 מיליון דולר בלבד לעומת תקציב של כ־28 מיליון דולר.

 סדרת ספרים 
 פריקוול 
במרץ 2010 יצא לאור רומן פריקוול בשם "Dawn of the Dreadfuls" (בתרגום חופשי לעברית: "שחר הנתעבים"), שנכתב על ידי סטיב הוקנסמית במקומו של גרהאם-סמית, שעסק בכתיבת "אברהם לינקולן: צייד ערפדים". עלילת הרומן עסקה בתקופת האימונים המוקדמת של אליזבת בנט כלוחמת זומבים.
 המשך 
הוקנסמית כתב גם את רומן ההמשך, "Pride and Prejudice and Zombies: Dreadfully Ever After", שיצא לאור במרץ 2011.

 השפעה תרבותית 
הצלחת הספר הובילה לגל של ספרי מאש-אפ דומים ששילבו בין יצירות קלאסיות או דמויות היסטוריות לבין אלמנטים אימתיים עכשוויים, בהם "תבונה ורגישות ומפלצות ים" ו"אברהם לינקולן: צייד ערפדים".

בשנת 2016 שיתפה רשת האופנה "Hot Topic" פעולה עם הוצאת הספר והשיקה קולקציית בגדים בהשראת האופנה של תקופת ריג'נסי המשולבת באלמנטים מעולמם של ציידי זומבים.

במאי 2025 ד"ר אמיר חרש כתב בהשראת הספר את ספרו שכול וכשלון וזומבים, הרומן העברי הראשון מתחום המאש-אפ הספרותי, שזכה בפרס ספיר לשנת 2025.

 ראו גם 
 ג'יין אוסטן בתרבות הפופולרית

קישורים חיצוניים


הערות שוליים

קטגוריה:ג'יין אוסטן
קטגוריה:ספרי אימה
קטגוריה:ספרים שעובדו לסרטים